विदेशी सहायता पर राहुल बोले- मोदी सरकार ने अपना काम किया होता तो यह नौबत नहीं आती
कांग्रेस के पूर्व अध्यक्ष राहुल गांधी ने कोरोना महामारी से निपटने के लिए दूसरे देशों से मिल रही सहायता को लेकर सोमवार को केंद्र सरकार पर कटाक्ष करते हुए कहा कि अगर सरकार ने अपना काम किया होता जो यह नौबत नहीं आती।
नई दिल्ली: कांग्रेस के पूर्व अध्यक्ष राहुल गांधी ने कोरोना महामारी से निपटने के लिए दूसरे देशों से मिल रही सहायता को लेकर सोमवार को केंद्र सरकार पर कटाक्ष करते हुए कहा कि अगर सरकार ने अपना काम किया होता जो यह नौबत नहीं आती। उन्होंने ट्वीट किया, ‘‘विदेशी सहायता पाने पर केंद्र सरकार का बार-बार छाती ठोकना निराशाजनक है। अगर मोदी सरकार ने अपना काम किया होता, तो यह नौबत ना आती।’’ कांग्रेस ने पिछले सप्ताह कहा था कि विदेशी सहायता को लेकर सरकार को पारदर्शिता सुनिश्चित करनी चाहिए और प्रधानमंत्री नरेंद्र मोदी को इससे जुड़ा विवरण सार्वजनिक करना चाहिए। इससे पहले राहुल ने ग्रामीण इलाकों में कोविड के मामले बढ़ने पर नरेंद्र मोदी के नेतृत्व वाली केंद्र सरकार पर जमकर हमला बोला। उन्होंने एक तस्वीर के साथ ट्वीट किया, "शहरों के बाद अब गांव भी परमात्मा-निर्भर।" (शहरों के बाद, गांव भी भगवान की दया के भरोसे छोड़ दिए गए हैं।)एक और ट्वीट में राहुल ने कहा कि "देश को पीएम के लिए एक नए आवास की नहीं, बल्कि लोगों के लिए ऑक्सीजन की जरूरत है।" इसके साथ ही उन्होंने कुछ तस्वीरें संलग्न कीं, जो सेंट्रल विस्टा निर्माण स्थल की हैं। राहुल ने एक अन्य ट्वीट में कोविड की उछाल और गिरते टीकाकरण पर एक ग्राफ प्रदर्शित किया गया था।